കുഞ്ഞാലിക്കുട്ടി കെ.എം. ഷാജി ഗ്രൂപ്പുകള് ഏറ്റുമുട്ടലിലേക്ക് ലീഗിന് സമാന്തര കമ്മിറ്റി കണ്ണൂര് : ഹരിത വിവാദത്തിനു പിന്നാലെ മുസ്ലിം ലീഗില് വിഭാഗീയത മൂര്ഛിക്കുന്നു. നേതൃത്വത്തിനെതിരേ പരസ്യനിലപാട് സ്വീകരിച്ച് കണ്ണൂര് തളിപ്പറമ്ബില് സമാന്തര മുനിസിപ്പല് കമ്മിറ്റി നിലവില് വന്നു. പി.കെ. കുഞ്ഞാലിക്കുട്ടിയെ പിന്തുണയ്ക്കുന്ന വിഭാഗമാണ് സമാന്തര കമ്മിറ്റി രൂപീകരിച്ചത്. കെ.എം ഷാജിയെ അനുകൂലിക്കുന്ന യൂത്ത് ലീഗ് സംസ്ഥാന വൈസ് പ്രസിഡന്റ് പി.കെ. സുബൈര് മറുഭാഗത്ത്.സുബൈര് നേതൃത്വം നല്കുന്ന മുന്സിപ്പല് കമ്മിറ്റി ജില്ലാ നേതൃത്വം പിരിച്ചുവിട്ടിരുന്നു. ഇതിനെ ചോദ്യംചെയ്ത് കഴിഞ്ഞ ദിവസം അമ്ബതോളം വരുന്ന പ്രവര്ത്തകര് ജില്ലാ കമ്മിറ്റി ഓഫീസിലേക്ക് ഇരച്ചുകയറി. സംസ്ഥാന വൈസ് പ്രസിഡന്റ് വി.കെ. അബ്ദുള് ഖാദര് മൗലവി അടക്കമുളള നേതാക്കളെ മണിക്കൂറുകളോളം തടഞ്ഞുവയ്ക്കുകയും ചെയ്തു. പിന്നാലെ, മുന്സിപ്പല് കമ്മിറ്റി പിരിച്ചുവിട്ട നടപടി ജില്ലാ നേതൃത്വം റദ്ദ് ചെയ്തു. ഇതില് പ്രതിഷേധിച്ചാണ് മുഹമ്മദ് അള്ളാംകുളത്തെ പിന്തുണയ്ക്കുന്ന വിഭാഗം സമാന്തര മുന്സിപ്പല് കമ്മിറ്റി രൂപീകരിച്ചത്. കെ. മുഹമ്മദ് ബഷീര് ജനറല് സെകട്ടറിയും പി.എ. സിദ്ദീഖ് പ്രസിഡന്റുമായ കമ്മിറ്റിയാണ് നിലവില് വന്നത്. ജില്ലാ നേതൃത്വം നേരത്തെ രൂപീകരിച്ച മുനിസിപ്പല് കമ്മിറ്റിയെ അംഗീകരിക്കില്ലെന്നു പ്രഖ്യാപിച്ചാണിത്. ലീഗ് കണ്ണൂര് ജില്ലാ പ്രസിഡന്റ് പി. കുഞ്ഞുമുഹമ്മദ്, യൂത്ത് ലീഗ് സംസ്ഥാന വൈസ് പ്രസിഡന്റ് പി.കെ. സുബൈര് എന്നിവര് വര്ഷങ്ങളായി ലീഗിനെ തകര്ക്കുകയാണെന്നും അവരുടെ നിലപാടുകളില് പ്രതിഷേധിച്ചാണ് കമ്മിറ്റിയെന്നും പുതിയ ഭാരവാഹികള് പറഞ്ഞു. സുബൈറും അള്ളാകുളം മുഹമ്മദും തമ്മിലുള്ള ഗ്രൂപ്പ് പോര് തളിപ്പറമ്ബില് വര്ഷങ്ങളായി തുടരുന്നതാണ്. വിമത പക്ഷത്തുള്ള ഏഴ് കൗണ്സിലര്മാര് മാറിനിന്നാല് തളിപ്പറമ്ബ് നഗരസഭാ ഭരണം ലീഗിനു നഷ്ടമാകും. ഇതിനൊപ്പം വനിതാ ലീഗിനും യൂത്ത് ലീഗിനും വിമത വിഭാഗം സമാന്തര കമ്മിറ്റികള് രൂപീകരിച്ചിട്ടുണ്ട്. സംഭവത്തില് സംസ്ഥാന നേതൃത്വം ജില്ലാ നേതൃത്വത്തോട് അടിയന്തര റിപ്പോര്ട്ട് തേടി.